《赵飞燕玉印歌为文后山上舍作》
清代·黄金台

赤帝死灰然不得，雊雉翔空燕飞入。山河玉碎不复全，此印千飞尚堪识。

吾闻汉宫倢伃秩上卿，赵家姊弟夸倾城。手持人主婴儿似，一握摩挲想更轻。

绿绨方底盛以进，犹疑封药中丞印。祸水初消莹碧浮，唾痕曾染绀华晕。

又闻河间姹女拳夫人，倢伃氏亦天水分。昭阳钩弋竟谁主，石纵能言玉不闻。

我语主人急韫椟，汉铜易见难得玉。莫似当时老寡妇，握玺不牢崩厥角。

作者简介：（1789—1861）清浙江平湖人，字鹤楼。贡生。性好交游，曾主讲芦川书院。长于骈文，诗工咏史。有《木鸡书屋诗文钞》、《听鹂馆日识》等。